Sapodilletre

Sapodilletre (Manilkara zapota) er et eviggrønt tre i sapodillefamilien.

Når det vokser i skog, blir det mer enn 30 m høyt med en stammediameter på 1,5 m. Dyrkede trær er mindre, 9–15 m høye med en stammediameter på maksimalt 50 cm. Krona er tett, og stammen er lang med mørkebrun, dypt furet bark. Bladene er læraktige og glinsende, og sitter spiralstilt i enden av skuddene. Blomstene er grønnhvite med en hårete stilk.

Frukten kalles sapodilla eller sapodilleeple. Den er kulerund med rutt, brunt skall og er like stort som et eple. Fruktkjøttet er søtt og saftig med opptil 12 svarte eller brune frø. Melkesafta blir tappet for å framstille chicle, som tidligere ble brukt i produksjon av tyggegummi.

Sapodilletre vokser vilt i tropisk regnskog i sørlige Mexico, Mellom-Amerika og nordlige Sør-Amerika. Det blir mye dyrket som frukttre i tropisk Asia.

Litteratur

Eksterne lenker 
 

Sapodillefamilien
Frukt
Ord og uttrykk fra nahuatl